**Referat fra møte i AU**

Tid: 04.01.2019 kl. 1300 – 16.00

Sted: Hos Agder Energi, Kristiansand

Til stede fra AU: Gro Anita Mykjåland, Harald Furre, Robert Cornels Nordli, Thor Jørgen Tjørhom, Inger Løite og Unni Nilsen (1.vara).

Gjest i møte: Per Kristians Lunden (leder av bedriftsforsamlingen AE), Lars Erik Torjussen (styreleder AE) og Roy Mersland (UiA)

Referat: Rune Røiseland (sekretariat)

Møte var innkalt med følgende program og agenda:

1. Godkjenning av innkalling og kort referat etter møte i AU 30.11.18
2. Statusoppdateringer og samtale med styreleder i Agder Energi
3. Forberedelser til dialogmøte med Statkraft
4. Muligheter for innspill i forarbeidet til nye eierskapsmelding fra Staten (innledning ved Roy Mersland)
5. Juridisk betenkning vedr. eventuelle konsekvenser for Agdereierne ved kommunesammenslåinger i 2020
6. Eventuelt

**Oppsummering av møte**

1. Innkalling og referat godkjent.
2. Styreleder orienterte AU om status i selskapet og arbeidet i styret. Han la særlig vekt på at:
   * AE har startet arbeidet med Fennefoss elvekraftverk etter at et tilpasset prosjekt gir gode kalkyler
   * Høsten 2018 gav bedre priser på kraft. Dette bidrar positivt til selskapets resultater året under ett
   * Det er fortsatt god driv og utvikling innenfor selskapets satsing i Tyskland. Økende oppmerksomhet og positive ringvirkninger etter innovasjonspris (AE/Microsoft)
   * Etter grundige drøftinger har styret besluttet å anke dom etter at Oslo tingrett gav Åseral kommune og LVK medhold i prinsipielt viktig sak om endring av konsesjonskraftpriser ved revisjon. Orienteringen gav AU anledning til å reflektere rundt ulike interesser og roller i eiermøte der enkeltkommuner kan ha andre interesser enn selskapet, fellesskapet av eierkommuner eller bransjen. Styret i AE skal jobbe for selskapets beste
   * Styreleder vil komme tilbake til AU med et arbeidsnotat som på en oversiktlig måte viser et aktørkart og aktuelle argumenter slik at AU og politisk ledelse i kommunene kan bidra i et bredt arbeid med sikte på å endre de regulatoriske rammebetingelsene for nettselskapet. Dagens regime er utelukkende basert på historiske hendelser og tar ikke hensyn til stadig større konsekvenser av klimaendringer. Dette rammer særlig Agder Energi Nett hardt.
3. Forberedelser til dialogmøte med Statkraft   
     
   Onsdag 9. og torsdag 10.1 møter AU Statkraft til dialogmøte mellom eierne i Agder Energi. Samtalene gjennomføres også denne gangen etter etablert praksis med uformell middag første kveld og et mer forberedt møte påfølgende formiddag. AU drøftet både møteform og aktuelle temaer, og sekretariatet følger opp denne gjennomgangen i en e-post til Statkraft i forkant av møtet.   
     
   AU ser fram til å møte Statkraft nye «mannskap» på regionale eierskap, samtidig som det er viktig å utfordre den største enkeltaksjonæren i Agder Energi på ambisjoner og bidrag til videre vekst og utvikling for Agder Energi. AU ønsker også å høre hvilke tanker Statkrafts har til Konkurransetilsynets fokus på hvordan eierskap i Agder Energi, BKK og Skagerak Energi kan være til hinder for utviklingen i kraftbransjen. AU ønsker også å drøfte om tiden er moden for å nedskalere størrelsen på styret i Agder Energi og samtale om hvordan eierne i fellesskap på beste måte kan sikre at selskapet til en hver tid har et best mulig styre. AU vil forøvrig foreslå at eierne møtes to ganger i året til denne type samtaler. Til møte 10.1 vil AU invitere med rådgiver Roy Mersland for en innledning om styrestørrelsen og styrets rolle, samt at styreleder Lars Erik Torjussen deltar dersom dette lar seg ordne praktisk for han den aktuelle formiddagen.  
     
   Sekretariatet distribuerer en kort informasjon om møtetider, program og aktuelle adresser til AU innen avreise 9.1.
4. Muligheter for innspill i forarbeidet til nye eierskapsmelding fra Staten  
     
   Næringsdepartementet arbeider for tiden med utkast til ny eierskapsmelding for selskaper eid av den norske stat. AU ønsker at Roy Mersland og sekretariatet sonderer mulighetsrommet for å gi innspill til dette arbeidet og samtidig kartlegger andre sentrale aktørers holdninger på feltet. Videre arbeid med saken drøftes i forlengelse av dialogmøte med Statkraft.
5. Juridisk betenkning vedr. eventuelle konsekvenser for Agdereierne ved kommunesammenslåinger i 2020   
     
   AU har bestilt en avgrenset juridisk betenkning rundt eventuelle formelle og praktiske følger av kommunesammenslåingene på Agder i 2020 med tanke på kommunenes eierskap i Agder Energi. Konklusjonen fra advokatfirmaet Lund & Co er som forventet at sammenslåingene ikke medfører komplikasjoner, så langt det har vært mulig å kartlegge dette innenfor den rammen AU etablerte for arbeidet. Oppsummeringen fra Lund & Co distribueres til kommunene i forbindelse med eiermøte 1. mars 2019.
6. Eventuelt  
   * AU ønsker å vurdere et «lunsj til lunsj-møte» for eierne høsten 2019, og i den sammenheng legge opp til at eiermøte får en befaring i nye Skjerka kraftverk. AU vil komme tilbake til dette innen eiermøte i mai 19.
   * Planleggingen av program og innhold i eiermøte 1.3 er hovedsak i de kommende to møter i AU.
   * AU ønsker fra 2019 at møtegodtgjørelse for deltakelse i møter administreres av sekretariatet samlet. Hvert enkelt medlem av AU har også i det videre selv ansvar for å levere reiseregninger for eventuelle utlegg i fbm. møter i AU. Sekretariatet avtaler en praktisk ordning med regnskapsavdelingen i AE.
   * Det har vært vurdert om AU skal foreslå et suppleringsvalg til AU etter at et fast medlem og en vararepresentant har avklart at de ikke er aktuelle for gjenvalg i sine roller inn mot valget i 2019 og i praksis har noen utfordringer med tanke på å prioritere oppgaven. I og med at det er etablert praksis at første vara møter fast i AU er konklusjonen på vurderingen at et slik suppleringsvalg avventes og at ordningen som tidligere er vedtatt av eiermøte med valg til AU i etterkant av kommunevalget.
   * Leder av AE bedriftsforsamling var gjest i møte, og inviterte AU til en samtale om forventninger til selskapets øverste formelle organ. Det ble avtalt at leder av BF kontakter leder av AU i forkant av møter i bedriftsforsamlingen og at denne kontakten inngår i en bred forberedelse der også Statkraft og de ansattes representanter får mulighet til å varsle innspill og forberede samlingene.

Neste planlagte møte i AU: 10.01.19 i etterkant av dialogmøte med Statkraft. Sted: møterom på Lysaker, Oslo.

Ref.

Rune Røiseland

Kristiansand, 07.01.2019